Skoolberader ná jare skuldig aan verkragting, kinderpornografieFoto bloot ter illustrasie. (Argieffoto) ŉ Skoolberader van Pietermaritzburg in KwaZulu-Natal is Vrydag skuldig bevind aan verkragting, seksuele aanranding en kinderpornografie. Dít volg meer as vyf jaar nadat die berader se gru-dade aan die lig gekom het. Natasha Ramkisson-Kara, provinsiale woordvoerder van die Nasionale Vervolgingsgesag (NVG), sê die 32-jarige berader is skuldig bevind op vyf aanklagte van seksuele aanranding, een aanklag van onderskeidelik verkragting en die verkryging van toegang tot kinderpornografie. “Die man was ŉ skoolberader by ŉ laerskool in Pietermaritzburg en was gereeld saam met leerders in sy kantoor op die skoolterrein,” sê sy. “Die meerderheid van sy slagoffers was jong seuns.” Hy is in 2016 in hegtenis geneem nadat van die voorvalle eindelik aan die lig gekom het. Die hooggeregshof in Pietermaritzburg het Vrydag die man skuldig bevind en die saak na 13 tot 15 Julie uitgestel wanneer hy gevonnis sal word. Intussen bly hy uit op borgtog. Die LUR vir maatskaplike ontwikkeling in die provinsie het by ŉ vorige geval, waar ŉ onderwyser aan die Hoërskool Dundee glo ŉ leerder verkrag het, gesê daar moet geen toegeeflikheid betoon word aan diegene wat kinders mishandel nie. “Ons het geen plek vir kindermishandeling in ons samelewing nie,” het Nonhlanhla Khoza gesê.